Kripto-birjalar faoliyatini litsenziyalash tartibi to‘g‘risidagi nizomga o‘zgartirish va qo‘shimchalar kiritish haqida

O‘zbekiston Respublikasi Prezidentining 2018-yil 3-iyuldagi PQ-3832-son “O‘zbekiston Respublikasida raqamli iqtisodiyotni rivojlantirish chora-tadbirlari to‘g‘risida”gi va 2018-yil 2-sentabrdagi PQ-3926-son “O‘zbekiston Respublikasida kripto-birjalar faoliyatini tashkil etish chora-tadbirlari to‘g‘risida”gi qarorlariga muvofiq buyuraman:
 1. O‘zbekiston Respublikasi Prezidenti huzuridagi Loyiha boshqaruvi milliy agentligining 2019-yil 21-yanvardagi 16-son buyrug‘i (ro‘yxat raqami 3127, 2019-yil 22-yanvar) (Qonun hujjatlari ma’lumotlari milliy bazasi, 23.01.2019-y., 10/19/3127/2525-son) bilan tasdiqlangan Kripto-birjalar faoliyatini litsenziyalash tartibi to‘g‘risidagi nizomga ilovaga muvofiq o‘zgartirish va qo‘shimchalar kiritilsin.
 2. Mazkur buyruq rasmiy e’lon qilingan kundan e’tiboran kuchga kiradi.
 1. Quyidagi mazmundagi 71-band bilan to‘ldirilsin:
 “71. O‘zbekiston Respublikasi hududida kripto-birja savdolarni amalga oshirish tartibi mazkur Nizomning 1a-ilovasiga muvofiq Kripto-birja savdolarini amalga oshirish qoidalariga asosan belgilanadi.”.
 2. 1-ilovaning 5-bosqich “Litsenziya berish haqida qaror qabul qilinganligi to‘g‘risidagi xabarnoma olingan kundan e’tiboran 30 kundan” blokidagi “30 kundan” degan so‘zlar “uch oydan kechiktirmay” degan so‘zlar bilan almashtirilsin.
 3. Mazkur o‘zgartirish va qo‘shimchalarning ilovasiga muvofiq tahrirdagi 1a-ilova bilan to‘ldirilsin.
 1. Vakolatli organdan kripto-birja faoliyatini amalga oshirish uchun litsenziya olgan yuridik shaxs mazkur faoliyatni ushbu Qoidalar hamda maxsus normativ-huquqiy hujjatlarga muvofiq amalga oshirish majburiyatini o‘ziga oladi. 
 2. Mazkur Qoidalarda quyidagi asosiy tushunchalar qo‘llaniladi: 
 blokcheyn — barcha ma’lumotlar ketma-ket qayd qilinadigan va bloklar bo‘yicha joylashtiriladigan taqsimlangan ma’lumotlar reyestri, bunda har bir yangi blok oldingi blokka kriptografik imzo orqali bog‘lanadi;
 mijozlar — kripto-birja bilan bitim (operatsiya)larni tuzadigan uning kontragentlari, jismoniy va yuridik shaxslar, shu jumladan chet el shaxslari, 
 kliring — kripto-birja mijozlarining o‘zaro majburiyatlarini belgilash, aniqlashtirish va hisobga olishga doir operatsiyalar majmuasi, shuningdek ular o‘rtasida amalga oshiriladigan o‘zaro hisob-kitoblar;
 kotirovkalash varag‘i — kripto-birja tomonidan belgilangan mezonlarga mos keladigan hamda savdo tizimida kripto-aktiv va tokenlar savdolariga ruxsat etilgan kripto-aktiv va tokenlar ro‘yxati;
 kripto-aktiv — qiymatga ega va egasi bo‘lgan blokcheyndagi qaydlar majmuasi;
 kripto-birja — kripto-aktiv va tokenlarni ayirboshlash, sotib olish va sotish uchun elektron maydoncha taqdim etadigan tashkilot;
 hisob-kitob-kliring palatasi (bundan buyon matnda HKKPdeb yuritiladi) — kliring elektron tizimi orqali kripto-birja bitimlari bo‘yicha kliring, hisob-kitob va o‘zaro hisob-kitoblarni amalga oshirishni ta’minlovchi kripto-birjaning tarkibiy bo‘linmasi; 
 HKKP ikkilamchi hisobvarag‘i — kripto-birjaga xizmat ko‘rsatuvchi bankda xaridorlar va sotuvchilarning mablag‘larini saqlash hamda bitimlar bo‘yicha hisob-kitoblar o‘tkazish uchun ochilgan kripto-birjaning talab qilib olinguncha ikkilamchi depozit hisobvaraqlari;
 foydalanuvchining individual raqami (bundan buyon matnda FIR deb yuritiladi) — kliring ishtirokchisiga beriladigan maxsus xos raqam;
 virtual hisobvaraq — kripto-birja HKKPda kliring bo‘yicha operatsiyalarni amalga oshirish uchun ochilgan maxsus hisobvarag‘;
 token — raqamli dunyoda “qimmatli qog‘ozlarning o‘rnini bosuvchi” vazifasini bajaruvchi raqamli balansni ko‘rsatish uchun mo‘ljallangan, blokcheynda taqsimlangan registrda yozuv hisoblanuvchi hisob birligi. Token faoliyatiga moliyaviy mablag‘lar va investitsiyalarni jalb qilish uchun yuridik shaxs yoki yakka tartibdagi tadbirkor (emitent) tomonidan chiqariladi; 
 steyblkoin — qiymati yuridik shaxs aktiviga bog‘langan kripto-aktiv;
 kripto-hamyon — kripto-aktiv va tokenlarni saqlashga hamda egasiga ular bilan operatsiyalarni amalga oshirish imkonini beruvchi dasturiy yoki dasturiy-texnik vositasi;
 kliring ishtirokchisi — aksept yo‘llagan va mazkur Qoidalarda belgilangan tartibda HKKPda ro‘yxatdan o‘tgan kripto-birja mijozi;
 savdolar ishtiroklari — kripto-birja tomonidan kripto-aktiv va tokenlar savdolarida qatnashishga ruxsat etilgan mijozlar; 
 kripto-aktiv va tokenlar savdolari — kripto-birja elektron maydonchasida kripto-aktiv va tokenlarni xorijiy valyutaga oldi-sotdi yoki bir turdagi kripto-aktiv va tokenlarni boshqa turdagi kripto-aktiv va tokenlarga almashtirish bitimlarni tuzish jarayoni; 
 kripto-birja elektron maydonchasi — quyidagilar amalga oshiriladigan axborot tizimi:
 kripto-aktiv va tokenlar savdolarida qatnashish uchun talabnomalarni qabul qilish, nazorat qilish va ro‘yxatdan o‘tkazish;
 kripto-aktiv va tokenlarni sotish, sotib olish va (yoki) almashtirish uchun talabnomalarni qabul qilish, nazorat qilish va ro‘yxatdan o‘tkazish;
 kripto-aktiv va tokenlarni sotish, sotib olish va (yoki) almashtirish haqidagi bitimlarni tuzish;
 kripto-aktiv va tokenlarga narxlarni beglilash;
 kripto-aktiv va tokenlar bilan bitimlar tuzilishi natijasida tomonlarning majburiyat va talablarini belgilash, shuningdek ushbu bitimlarning ijrosini ta’minlash; 
 kripto-aktiv va tokenlar bilan bitimlar tuzilishi natijasi bo‘yicha hisobot hujjatlarini tayyorlash va shakllantirish;
 kripto-aktiv va tokenlar bilan bitimlarni tuzish va ijrosi uchun zarur bo‘lgan ma’lumotlarni saqlash, qayta ishlash va oshkor qilish;
 savdolar ishtirokchilari uchun zarur bo‘lgan boshqa vazifalar; 
 kripto-aktiv va tokenlar haqida insayder axborot — kripto-aktiv va tokenlar, ularni yaratgan va joylashtirgan shaxslar, kripto-aktiv va tokenlar bilan tuzilgan bitimlar haqidagi ommaviy bo‘lmagan hamda unga ega bo‘lgan shaxslarni boshqa mijozlarga nisbatan afzal holatga qo‘yadigan axborot; 
 kripto-aktiv va tokenlar narxlari bilan hiyla-nayrang ishlatish — kripto-aktiv va tokenlarningnarxlarini amaldagi bozor sharoitlariga nisbatan sun’iy ravishda ko‘tarish yoki pasaytirish maqsadida kripto-aktiv va tokenlarga talab va (yoki) taklif, kripto-aktiv va tokenlarning bozor narxlari yoki savdo hajmlariga jiddiy ta’sir ko‘rsatadigan haraqatlarning amalga oshirilishi;
 kripto-birja benefitsiar mulkdori — kripto-birjaning egasi bo‘lgan yoki ushbu kripto-birjaga bevosita yoxud bilvosita (uchinchi shaxslar orqali) majburiy bo‘lgan ko‘rsatmalarni berishga haqli yoki imkoniyati mavjud bo‘lgan, kripto-birja tomonidan qaror qilinishiga ta’sir qilish yoki boshqa yo‘l bilan uning harakatlarini nazorat qiluvchi jismoniy shaxs;
 vakolatli organ — O‘zbekiston Respublikasi Prezidenti huzuridagi Loyiha boshqaruvi milliy agentligi. 
 3. Kripto-birja: 
 kripto-birjaning hamda mijozlarning kripto-birjadagi pul mablag‘lari, kripto-aktiv va tokenlarining alohida hisobi yuritilishi va saqlanishini ta’minlashga majbur. Ikki va undan ortiq mijozlarning pul mablag‘lari, kripto-aktiv va tokenlarining qo‘shma hisobi yuritilishiga yo‘l qo‘yilmaydi;
 har kun yakuni bo‘yicha mijozlar tomonidan amalga oshirilgan bitimlar (operatsiyalar) haqida barcha ma’lumotlarning zaxira uchun nusxasini qilishga;
 mazkur Qoidalar talablariga muvofiq mijozlarning kripto-aktiv va tokenlar savdolariga buyurtmalarini ularni bajarish imkoni mavjud bo‘lganda, shu jumladan kripto-birja elektron maydonchasida qarshi buyurtmalar mavjud bo‘lganda ijrosini ta’minlashga;
 kripto-birja ishchilari va ular tomonidan fuqarolik-huquqiy shartnomalar asosida bevosita kripto-birja faoliyatini amalga oshirish uchun jalb qilingan shaxslar tomonidan kripto-birja faoliyatini tartibga soluvchi, jinoiy faoliyatdan olingan daromadlarni legallashtirishga, terrorizmni moliyalashtirishga va ommaviy qirg‘in qurolini tarqatishni moliyalashtirishga qarshi kurashish sohasidagi qonun hujjatlari va kripto-birja tomonidan tasdiqlanadigan kripto-birja savdosining qoidalarini (bundan buyon matnda lokal hujjat deb yuritiladi) bilish darajasi oshirilishini doimiy ta’minlashga;
 kripto-birjaga mijozlar tomonidan kripto-birjadagi pul mablag‘lari, kripto-aktiv va tokenlarni qaytarish (o‘tkazish) haqidagi beriladigan ko‘rsatmalarni, shuningdek zarur bo‘lganda mijozlarning boshqa ko‘rsatma va harakatlari tasdiqlanishini amalga oshirilishini ta’minlashga;
 o‘zlarining elektron savdo maydonchalari orqali operatsiyalarni amalga oshirishda savdolar ishtirokchilariga ularni majburiy identifikatsiyadan o‘tkazish mexanizmini joriy etgandan keyin ruxsat berishga;
 qonun hujjatlarida belgilangan boshqa talablarni bajarishga majbur. 
 4. Kripto-birja qonun hujjatlari va mazkur Qoidalarning buzilganligini aniqlash maqsadida kripto-aktiv va tokenlar bilan bitimlar ustidan nazorat qilishga majbur. Kripto-birja tomonidan shunday buzilishlar aniqlanganda ularni to‘xtatish hamda kelgusida qaytarilmasligi bo‘yicha choralar ko‘rilishi lozim. 
 Kripto-birja tomonidan aniqlangan qonun hujjatlari va mazkur Qoidalar buzilishining har bir fakti haqidagi axborot ushbu fakt aniqlangan sanadan boshlab kamida besh yil davomida saqlanishi lozim. Vakolatli organning so‘rovnomalari bo‘yicha kripto-birja so‘rovnomani olgan kundan besh ish kunidan kechiktirmasdan vakolatli organga qonun hujjatlarining buzilish fakti haqidagi axborotni taqdim etishi lozim.
 Jinoyat alomatlari aniqlangan taqdirda, kripto-birja darhol vakolatli organ va huquqni muhofaza qiluvchi organlarga qonun hujjatlariga muvofiq yozma ravishda xabar berishga majbur.
 5. O‘zbekiston Respublikasi rezidentlari kripto-birjada faqat kripto-aktiv va tokenlarni sotishga doir bitimlarni tuzishga haqli. 
 6. Amalga oshirilayotgan bitim (operatsiya)larni anonim xususiyatga ega bo‘lgan kripto-aktivlar va tokenlar bilan kripto-birjada amalga oshirish taqiqlanadi.
 7. Kripto-aktivlar O‘zbekiston Respublikasi hududida to‘lov yoki to‘lovni qabul qilish vositasi sifatida qo‘llanilishi mumkin emas.
 8. Kripto-birja bitimlari bo‘yicha o‘zaro hisob-kitoblarni o‘tkazishga kripto-birja elektron maydonchasida amalga oshirilgan kripto-aktiv va tokenlar savdolari to‘g‘risidagi ma’lumotlar asos bo‘ladi.
 9. Kripto-birja mijozlar bilan munosabatlarni shartnoma asosida o‘rnatadi. 
 Shartnomada qo‘yidagilar nazarda tutilishi lozim:
 mazkur Qoidalarning 4-bandiga muvofiq ma’lumotlarni vakolatli organga yuborilishi;
 mijozlar bilan muzokaralarning audio- yoki videoyozuvi ularning roziligi bilan olib borilishi, shu jumladan yozishmalarning yozib borilishi hamda ushbu ma’lumotlarning kamida besh yil davomida saqlanishi;
 mazkur Qoidalarning 5-bandida nazarda tutilgan talab;
 mazkur Qoidalar va qonun hujjatlari bilan belgilangan boshqa talablar. 
 10. Mijoz bilan munosabatlarni o‘rnatish uchun kripto-birja qo‘yidagi ma’lumotlarni so‘rab oladi: 
 jismoniy shaxsdan — shaxsini tasdiqlovchi hujjat nusxasi (pasport yoki unga tenglashtirilgan hujjat) va soliq to‘lovchining identifikatsiya raqami; 
 yakka tartibdagi tadbirkordan — shaxsini tasdiqlovchi (pasport yoki unga tenglashtirilgan hujjat) va davlat ro‘yxatidan o‘tganligi haqidagi hujjatlar nusxasi;
 yuridik shaxsdan — davlat ro‘yxatidan o‘tganligi haqidagi hujjat nusxasi, joylashgan joyi, rahbariyati hamda ta’sis hujjatlaridagi ma’lumotlar;
 mijoz bilan aloqa o‘rnatish uchun kontakt ma’lumotlar (elektron pochta manzili va kerak bo‘lganda boshqa kontakt ma’lumotlar); 
 qonun hujjatlari, shu jumladan jinoiy faoliyatdan olingan daromadlarni legallashtirishga, terrorizmni moliyalashtirishga va ommaviy qirg‘in qurolini tarqatishni moliyalashtirishga qarshi kurashish sohasidagi qonun hujjatlarida belgilangan boshqa ma’lumotlar.
 11. Qo‘yidagilar bilan kripto-birja munosabat o‘rnatishga haqli emas: 
 18 yoshga to‘lmagan jismoniy shaxslar; 
 jinoiy faoliyatdan olingan daromadlarni legallashtirishga, terrorizmni moliyalashtirishga va ommaviy qirg‘in qurolini tarqatishni moliyalashtirishga qarshi kurashish sohasidagi qonun hujjatlariga asosan terrorchilik faoliyatida yoki ommaviy qirg‘in qurolini tarqatishda ishtirok etayotgan yoki ishtirok etishda gumon qilinayotgan shaxslarning ro‘yxatiga kiritilgan shaxslar.
 12. Kripto-birja va uning mijozi orasida munosabat o‘rnatilganda mijozga kripto-birja elektron maydonchasida mijoz, uning kripto-birjada saqlanayotgan pul mablag‘lari hamda kripto-aktivlari va tokenlari xaqidagi ma’lumotlarni o‘z ichiga oladigan hisobga olish yozuvi (akkaunt) yaratiladi. 
 Bir mijozga ikki va undan ortiq hisobga olish yozuv (akkaunt)larni ochishga ruxsat berilmaydi.
 13. Qonun hujjatlari yoki mazkur Qoidalarga zid bo‘lmaganda, kripto-birja o‘z nomi va hisobidan kripto-aktiv va tokenlar savdolarni amalga oshirish uchun har qanday mizojga kripto-aktiv va tokenlar savdosi ishtirokchisi maqomini taqdim etishga (kripto-aktiv va tokenlar savdosiga ruxsat etish) haqli. 
 14. Kripto-birja kripto-aktiv, tokenlar hamda o‘z faoliyatini reklama qilishida qonun hujjatlari va mazkur Qoidalardagi talablarga rioya etishi va ularni amalga oshirishi shart.
 15. O‘zbekiston Respublikasi hududida va uning tashqarisida (shu jumladan uchinchi shaxslarni jalb qilgan holda) joylashtirilayotgan (tarqatilayotgan) kripto-aktiv, tokenlar hamda kripto-birja faoliyati haqidagi reklama qo‘yidagi talablarga mos kelishi shart: 
 kripto-aktiv va tokenlar to‘lov va to‘lovni qabul qilish vositasi emasligi, davlat tomonidan ta’minlanmaganligi hamda kripto-aktiv va tokenlarning sotib olinishi pul mablag‘lari, ularning evaziga almashtirilgan boshqa fuqarolik huquqi obyektlari butunlay yuqotilishi mumkinligi, shu jumladan kripto-aktiv va tokenlarning narxlari o‘zgaruvchanligi natijasida, texnik nosozlik (xato)lar, qonunga xilof harakatlar, shu jumladan talon-torojliklar sodir etilishi haqidagi tavakkalchiliklarga kripto-aktiv va tokenlar savdolarida ishtirok etganda uchrash mumkinligi to‘g‘risidagi ogohlantiruv reklamada joylashtirilishi shart; 
 o‘z ichida oferta mavjud bo‘lgan reklamada shartnoma tuzishga oid barcha talablar hamda mazkur ofertani aksept qilishga qaratilgan barcha harakatlar yoritilishi shart;
 reklama haqidagi qonun hujjatlari talablariga rioya qilgan holda agarda reklamada bo‘lib o‘tgan, modellashtirilgan va kelajakda bo‘lishi mumkin bo‘lgan ko‘rsatkichlar yoritilsa, ushbu reklama iste’molchilarga mazkur ko‘rsatkichlarning aniq manosi tushuntirilishi hamda ular asosida qilingan xulosa ehtimolli ekanligi to‘g‘risida tushuntirishi shart.
 16. Qo‘yidagilar kripto-aktiv va tokenlar reklamasida tarkib topmagan bo‘lishi shart: 
 kripto-aktiv va tokenlardan foydalanilishi bilan bog‘liq faoliyatning samaradorligi (daromadi) haqida va’dasi yoki kafolati, bundan auditorlik tashkilotining ushbu faoliyatning samaradorligini (daromadi) o‘tgan davr uchun tasdiqlovchi ma’lumotlarini reklamada yoritilishi bundan mustasno;
 serhasham, bonus va chegirma haqidagi ma’lumotlar; 
 kripto-aktiv va tokenlar bilan bitimlarni tuzish boyishning yengil usuli ekanligi haqidagi ma’lumotlar;
 kripto-aktiv va tokenlarni ishlatish bilan bog‘liq faoliyatning o‘rni professional yoki shaxsiy yutuqlarga erishishda muhimligi haqidagi ma’lumotlar;
 voyaga yetmagan shaxslarning obrazlari;
 kripto-aktiv va tokenlardan foydalanish bilan bog‘liq faoliyatda qatnashmaslikni qoralovchi bildirishlar.
 17. Kripto-birja jismoniy va yuridik shaxslarga, shu jumladan mijozlarga qo‘yidagi ma’lumotlarni yetkazishga majbur:
 mijoz bilan munosabat o‘rnatish shartlari, shu jumladan tegishli shartnoma matni (bunda kripto-birja mijozga kripto-birjaga to‘lanayotgan mukofotning undirish shakli, miqdori va tartibini tushuntirishi lozim);
 mazkur Qoidalarning 15-bandi ikkinchi xatboshisida ko‘rsatilgan tavakkalchiliklar;
 “White paper” deklaratsiyasining mazmuni — kripto-birja tomonidan kripto-aktiv va tokenlarni joylashtirishga yo‘naltirilgan bitimlar tuzilganda (tashkil qilganda). 
 18. Mazkur Qoidalarning 17-bandida ko‘rsatilgan ma’lumotlar jismoniy va yuridik shaxslarga ular bilan munosabatlar o‘rnatish jarayonida yoki undan oldin og‘zaki yoki yozma shaklda yetkazilishi kerak.
 Kripto-birja veb-saytining bosh sahifasida mazkur Qoidalarning ilovasida ko‘rsatilgan ma’lumotlar joylashtirilishi lozim.
 19. Kripto-birja tomonidan mijozlarga o‘zining elektron maydonchasiga kripto-aktiv va tokenlarni sotish, sotib olish va (yoki) almashtirishga qaratilgan harakatlarni amalga oshirish uchun kirishga ruxsat berish orqali kripto-aktiv va tokenlar savdosini tashkillashtiradi.
 Kripto-birjaning elektron maydonchasiga kirishga ruxsat faqatgina shartnoma asosida taqdim etiladi.
 Mazkur Qoidalar va lokal hujjatlarga muvofiq kripto-aktiv va tokenlar savdolari qoidalarini bo‘zganligi uchun savdolar ishtirokchisi safidan chiqarilgan mijoz uch oy davomida savdolar ishtirokchisi bo‘la olmaydi. 
 Mijozlarning kripto-aktiv va tokenlar savdolariga kirishiga ruxsat berish, shuningdek kripto-aktiv va tokenlar savdolari ishtirokchilari safidan chiqarish lokal hujjatlar bilan belgilanadi.
 20. Kripto-birja kripto-aktivlar va tokenlar savdolarining o‘tish jarayoni shaffofligini, shuningdek ularning natijasida yuazaga keladigan majburiyatlar ijrosini ta’minlashi shart.
 21. Kripto-birja mazkur Qoidalar va lokal hujjatlarga muvofiq kripto-aktiv va tokenlar haqida insayder axborotlarni ishlatish, ularning narxlari bilan hiyla-nayrang qilinishini aniqlash, oldini olish, to‘xtatishga, shuningdek ularning oqibatlarini bartaraf etishga qaratilgan choralarni ko‘rishi shart. 
 Kripto-birja kripto-aktiv va tokenlar haqidagi insayder axborotdan foydalanishda mazkur axborotni shaxsiy maqsadlarda, shu jumladan o‘z nomi va hisobidan kripto-aktiv va tokenlar savdolarida ishtirok etish maqsadida, shuningdek uchinchi shaxslarga taqdim etishikiradi, bundan qonun hujjatlarida nazarda tutilgan hollar mustasno.
 Kripto-aktiv va tokenlar haqidagi insayder axborotga ega bo‘lgan shaxslarga ko‘yidagilar kiradi:
 kripto-aktiv va tokenlarni yaratgan va joylashtirgan tashkilotning boshqaruv organlari a’zolari va boshqa ishchilari;
 kripto-aktiv va tokenlarni yaratgan va joylashtirgan shaxs;
 kripto-aktiv va tokenlarni yaratgan va joylashtirgan shaxsga yoki savdo ishtirokchisiga auditorlik xizmatini ko‘rsatadigan auditorlik tashkilotning xodimlari;
 o‘zining xizmat mavqeyi, mehnat majburiyatlari yoki kripto-aktiv va tokenlarni yaratgan va joylashtirgan shaxslar bilan tuzilgan fuqarolik-huquqiy shartnomalar asosida mazkur ma’lumotga ega bo‘lgan boshqa shaxslar.
 22. Kripto-birja lokal hujjatlariga muvofiq faqatgina o‘zining kripto-aktiv va tokenlar savdolarida ishtirok etishi to‘g‘risidagi ma’lumotni oshkor qilganidan, uning ishtiroki tufayli kelib chiqishi mumkin bo‘lgan manfaatlar to‘qnashuvini tartibga solish bo‘yicha choralar ko‘rilganidan va oshkor qilinganidan so‘ng kripto-aktiv va tokenlar savdolarida ishtirok etishhuquqiga ega. 
 23. Bitimlarni tuzish uchun savdo ishtirokchisi yoki kripto-birja kripto-birjaning elektron maydonchasida kripto-aktiv va tokenlarni sotish, sotib olish va (yoki) almashtirish haqida talabnomani joylashtiradi.
 Kripto-aktiv va tokenlarni sotish, sotib olish va (yoki) almashtirish haqidagi arizani berish tartibi lokal hujjatlar bilan belgilanadi.
 Mijozlarning kripto-aktiv va tokenlarni sotish, sotib olish va (yoki) almashtirish haqidagi talabnomasi kripto-birja tomonidan ularning talablariga javob beradigan qarshi talabnoma mavjud bo‘lganida ijro etilishi shart. Talabnomalarning bajarilishini qarshi talabnoma mavjud bo‘lganidan keyin kechiktirish, ularning shartlarini o‘zgartirish yoki bekor qilishga yo‘l qo‘yilmaydi. 
 24. Kripto-aktiv va tokenlar bilan savdoni (hisob-kitoblarni) amalga oshirish uchun savdo ishtirokchisi HKKP ikkilamchi hisobvarag‘iga tegishlicha pul mablag‘lari, kripto-aktiv va (yoki) tokenlarni o‘tkazadi.
 Savdo ishtirokchisining pul mablag‘lari, kripto-aktiv va tokenlar, kripto-birjaning va boshqa savdo ishtirokchilarining pul mablag‘lari kripto-aktiv va tokenlardan alohida hisobga olinishi kerak. 
 25. Kripto-birja kripto-aktiv va tokenlar savdolarida qatnashgan har bir mijoz bo‘yicha, ushbu mijoz tomonidan kripto-aktiv va tokenlarni sotish, sotib olish va (yoki) almashtirish bo‘yicha tuzilgan bitimlar va ularning summasi haqida hisobot ushbu bitimlar tuzilgan kunda, shuningdek har kuni ijro etilgan va ijro etilmagan kripto-aktiv va tokenlarni sotish, sotib olish va (yoki) almashtirish bo‘yicha talabnomalari haqida hisobot tuzishi lozim.
 Hisobot tuzilganidan keyin har bir mijozga uni qayd qilish uchun noyob kod beriladi.
 Hisobot ushbu hisobot tayyorlangan kundan keyingi kun davomida saqlash uchun yuboriladi. Hisobotlarni saqlash tartibi lokal hujjatlar bilan belgilanadi, bunda ularni saqlash muddati besh yildan kam bo‘masligi kerak. Hisobotlarga tuzatish va o‘zgartirishlar kiritilishiga yo‘l qo‘yilmaydi. 
 Kripto-birja hisobotni quyidagilarga beg‘araz shartlar asosida taqdim etish imkoniyatini ta’minlashi shart:
 mijozlarga — tegishli so‘rovni olgan sanadan o‘n besh kundan kechikmagan holda, ularga tegishli miqdorda;
 vakolatli organga — uning so‘rovi asosida, ushbu so‘rovda ko‘rsatilgan miqdorda va vaqt davomida. 
 26. Kripto-birja kripto-aktiv va tokenlarni sotish, sotib olish va (yoki) almashtirish bo‘yicha tuzilgan bitimlarning bajarilishini ta’minlaydi.
 Savdo ishtirokchisi tomonidan kripto-aktiv va tokenlar savdolarida kripto-aktiv va tokenlarni sotish, sotib olish va (yoki) almashtirish bo‘yicha bitim tuzilganda, kripto-birja ushbu bitimning ijro summasini (soni) ushbu savdo ishtirokchisining HKKP ikkilamchi hisobvarag‘ida yoki kripto-hamyoni manzilida (identifikatorida) saqlanayotgan pul mablag‘lari, kripto-aktiv va tokenlaridan ayirib tashlashi hamda savdo ishtirokchisining kontragentiga biriktirishi lozim.
 Kripto-birja mijozdan olinadigan mukofotni undirishni kripto-aktiv va tokenlar savdolarida qatnanish shartnomasida nazarda tutilgan tartibda va shartlar asosida amalga oshiradi. 
 27. Kripto-birja mijozning roziligi asosida, quyidagi shartlarni bajargan holda uning pul mablag‘lari, kripto-aktiv va tokenlari bilan o‘z nomi, manfaati va savdo ishtirokchilarining topshiriqlari (ko‘rsatmalari) mavjud bo‘lmaganda bitimlar tuzishga haqli:
 mazkur bitimlar kripto-birja tomonidan likvidlilikka ega bo‘lishi uchun, ya’ni kripto-birja mijozlarning oldidagi qabul qilingan (yoki qabul qilinishi rejalashtirilgan) majburiyatlarini bajarish maqsadida, uning mijozi bo‘lmagan kontragentlaridan pul mablag‘larini, kripto-aktiv va tokenlarini olish uchun qaratilgan;
 kripto-birja mazkur bitimlarning tuzilishi savdo ishtirokchilarining pul mablag‘lari, kripto-aktiv va tokenlari bilan bitimlar tuzilayotgan savdo ishtirokchilari oldidagi majburiyatlarining bajarilmasligiga (lozim darajada bajarilmasligiga) olib kelmasligi haqida yetarli ishonch hosil qilganida.
 Tomonlar kelishgan muddatda pul mablag‘lari, kripto-aktiv va tokenlar kripto-birja tomonidan qaytarilishi majbur. Mijozning mablag‘larini ishlatganlik uchun shartnomada foiz undirish nazarda tutilishi mumkin. 
 28. Kripto-birja o‘zining elektron maydonchasida tegishli miqdordagi kripto-aktiv va tokenlarni (yoki shunga teng miqdordagi boshqa kripto-aktiv va tokenlarni) tomonlar kelishgan muddatda qaytarib berish sharti bilan uning kripto-aktiv va tokenlari bilan savdo ishtirokchilariga bitimlarni tuzish va majburiyatlarini bajarish uchun ishlatishga ruhsat berish huquqiga ega. Kripto-birja o‘zining kripto-aktiv va tokenlaridan mijozlar tomonidan foydalanganlik davri uchun foiz undirishga haqli. 
 29. Kripto-birja quyidagi tartibda mijozlarning manfaatlarini ko‘zlab, birja bitimlari orqali vositachilik munosabatlarini o‘rnatib, kripto-aktiv va tokenlarni sotish, sotib olish va (yoki) almashtirish bo‘yicha bitimlarni tuzish huquqiga ega:
 topshiriq shartnomasi asosida mijozlarning nomi va hisobidan;
 komissiya shartnomasi asosida o‘zining nomidan va mijozlarning hisobidan;
 qonun hujjatlariga zid bo‘lmagan boshqa usulda. 
 30. Kripto-birja mazkur Qoidalarning 29-bandida nazarda tutilgan bitimlarni:
 o‘zining elektron maydonchasida;
 boshqa chet el kripto-birjalarining elektron maydonchalarida va savdo tizimlarida tuzishga haqli.
 Kripto-birja mazkur bitimlarni tuzishda:
 mijozlarning manfaatlarini ko‘zlab, qonun hujjatlariga va mijozlar bilan tuzilgan shartnoma shartlariga rioya qilgan holda vijdonan, oqilona va malakali tarzda harakat qilishi;
 mijozlarni, ularning manfaatlarini ko‘zlab tuzilayotgan bitimlar bilan bog‘liq tavakkalchiliklar, ularning har birining mohiyati va darajasi to‘g‘risida xabardor qilish;
 mijozlarning manfaatlarini ko‘zlab, mijozlar uchun eng maqbul shartlar asosida, shu jumladan iloji boricha eng yaxshi narxda bitimlar tuzish;
 mijozlar maanfaatlarini ko‘zlab, tegishli kripto-aktiv va tokenlar uchun narxlar bozor narxidan sezilarli darajada farq qilgan (10 foizdan ortiq) taqdirda bitimlar tuzmasligi, agar har bir alohida holat bo‘yicha mijoz bilan kelishilgan bo‘lmasa.
 Bunda kripto-birja kripto-aktiv va tokenlar uchun bozor narxini aniqlash tartibini mijoz bilan tuzilgan shartnomada ko‘rsatib o‘tishi shart.
 31. HKKP kripto-birjaning tarkibiy bo‘linmasi bo‘lib, yuridik shaxs maqomiga ega emas hamda kripto-birja nomidan ushbu Qoidalarda nazarda tutilmagan har qanday mustaqil operatsiya va harakatlarni sodir etish huquqisiz ish olib boradi.
 32. HKKP quyidagi asosiy funksiyalarni bajaradi:
 kliring ishtirokchilarini ro‘yxatga oladi;
 kliring ishtirokchilariga hisobvaraqlarning ochilishi va yuritilishini ta’minlaydi;
 bitimlar bo‘yicha o‘zaro hisob-kitoblarning o‘z vaqtida va to‘liq hajmda amalga oshirilishini ta’minlaydi;
 o‘zaro majburiyatlarni belgilaydi, aniqlashtiradi va hisobga oladi, shuningdek kliring ishtirokchilarining tuzilgan bitimlar bo‘yicha majburiyatlari hisobini alohida-alohida yuritadi;
 kliring yakunlariga ko‘ra, zarur axborotni shakllantiradi va kliring ishtirokchilariga taqdim etadi;
 kliring amalga oshirilayotgan bitimlar, kliring natijalari to‘g‘risidagi axborotning qonun hujjatlari talablariga muvofiq saqlanishini ta’minlaydi;
 tuzilgan bitimlar bo‘yicha majburiyatlarning bajarilishini nazorat qiladi;
 kripto-birja hisob raqamiga pul tushumlari kirimini ta’minlaydi.
 33. HKKP quyidagi huquqlarga ega:
 kliring o‘tkazish usulini mustaqil tanlash;
 kliring ishtirokchisi bitim bo‘yicha o‘z majburiyatlarini bajarmagan yoki lozim darajada bajarmagan taqdirda, shuningdek kripto-birjaning arbitraj va/yoki intizom komissiyalarining kliring ishtirokchisiga, belgilangan kripto-birja savdosi qoidalari yoki shartnomaviy majburiyatlarni buzganlik uchun jarima qo‘llash to‘g‘risidagi qarori mavjud bo‘lganda aybdor kliring ishtirokchisining virtual hisobvarag‘idan jarima summasini akseptsiz tartibda hisobdan chiqarish;
 bitimlar qayd etilishi bilan kripto-birja vositachilik yig‘imlarini hisobdan chiqarish;
 kliring ishtirokchilaridan hisob-kitob-kliring operatsiyalari uchun zarur axborot olish.
 34. HKKP quyidagilarga majbur:
 faqat kripto-birjada ro‘yxatga olingan bitimlar va ular bilan bog‘liq operatsiyalar (vositachilik yig‘imlari va qonunchilikka muvofiq boshqa xarajatlar) bo‘yicha hisob-kitob va o‘zaro hisob-kitoblarni amalga oshirish;
 har bir kliring ishtirokchisi majburiyatlarining hisobi alohida-alohida yuritilishini ta’minlash;
 bitim mazmuni to‘g‘risidagi axborotning maxfiyligini ta’minlash va qonun hujjatlarida nazarda tutilgan holatlardan tashqari, ushbu axborotni kliring ishtirokchilarining roziligisiz uchinchi shaxslarga taqdim etmaslik.
 35. HKKP tomonidan kripto-birja elektron maydonchasida amalga oshirilayotgan operatsiyalar bo‘yicha barcha harakatlar, shu jumladan kripto-birja elektron maydonchasi ishtirokchilarning virtual hisobvarag‘idagi mablag‘lar hisobi bo‘yicha vazifalar olib borilishi lozim.
 36. Kliring va HKKP ishtirokchilariga HKKP hisobvaraqlaridagi mablag‘lardan foydalangan holda, pulli talabdan boshqa shaxs foydasiga voz kechish bo‘yicha operatsiyalarni o‘tkazish taqiqlanadi.
 37. HKKP kripto-birja savdolari qoidalarida ko‘rsatilgan barcha zarur hujjatlarni olganidan keyin bir ish kuni davomida kripto-birja mijoziga FShR beradi hamda amalga oshiriladigan bitimlar bo‘yicha majburiyatlarni va talab huquqini hisobga olish uchun zarur bo‘lgan tegishli virtual hisobvaraqni ochadi.
 38. HKKP ushbu Qoidalarning 62-bandida nazarda tutilgan holatlarda kliring ishtirokchisiga xizmat ko‘rsatishni to‘xtatadi.
 39. Kripto-birja xizmat ko‘rsatuvchi bankda kliring ishtirokchilarining pul mablag‘lari hisobi uchun mo‘ljallangan HKKP ikkilamchi hisobvarag‘ini ochadi, ularning hisobi HKKPda alohida virtual hisobvaraqlarda yuritiladi.
 40. HKKP kliring ishtirokchilarining virtual hisobvaraqlari hisobini yuritadi.
 41. Agar qonun hujjatlarida boshqacha tartib belgilanmagan bo‘lsa, kliring ishtirokchisining virtual hisobvarag‘ini yopish HKKP tomonidan hisobvaraq egasi (yoki uning huquqiy vorisi) topshirig‘i bo‘yicha amalga oshiriladi.
 42. Virtual hisobvaraqni yopishdan oldin undagi qoldiq pul mablag‘lari bankdagi hisobvaraq egasining hisob raqamlariga uning topshirig‘iga ko‘ra qonun hujjatlariga muvofiq o‘tkaziladi.
 Virtual hisobvaraqni yopish faqat hisobvaraqda qoldiq pul mablag‘lari bo‘lmaganda amalga oshiriladi.
 43. Virtual hisobvaraq rekvizitlarini o‘zgartirish kliring ishtirokchisining nomi yoki boshqa rekvizitlario‘zgarganda amalga oshiriladi.
 44. Virtual hisobvaraq egasi HKKPda quyidagilar bo‘yicha ko‘rsatmalar berishga haqli:
 pul mablag‘larini (pul mablag‘larining bir qismini) virtual hisobvaraqdan xizmat ko‘rsatuvchi bankdagi o‘zining hisobvarag‘iga qaytarish;
 agar bitim kripto-birja lokal hujjatlari va qonun hujjatlariga muvofiq ro‘yxatdan o‘tkazilgan bo‘lsa bitim bo‘yicha kliring o‘tkazish.
 45. HKKP tuzilgan bitimlar bo‘yicha o‘zaro hisob-kitoblarni amalga oshirish yo‘li bilan kliring ishtirokchilarining virtual hisobvaraqlari bilan operatsiyalarni olib boradi.
 46. HKKP faqat bitimlar tuzilishi va bajarilishi bilan bog‘liq operatsiyalar bo‘yicha virtual hisobvaraqlar orqali pul mablag‘lari o‘tkazmalarini amalga oshirishi mumkin.
 47. Kliring ishtirokchisi quyidagi huquqlarga ega:
 kripto-birja tomonidan ro‘yxatga olingan bitimlar bo‘yicha kliringda ishtirok etish;
 virtual hisobvaraqning holati, majburiyatlarning bajarilishi to‘g‘risida zarur axborotni olish;
 kripto-birja va kontragentlar oldidagi pul majburiyatlarini muddatidan oldin bajarish;
 o‘z virtual hisobvarag‘idagi bo‘sh pul mablag‘larini o‘zining xizmat ko‘rsatuvchi bankdagi hisobraqamiga chiqarish.
 48. Kliring ishtirokchisining majburiyatlari:
 HKKPga ushbu Qoidalarga muvofiq ishonchli axborot berish;
 shartnoma bekor qilingan taqdirda, shartnoma bekor bo‘lgunga qadar yuzaga kelgan majburiyatlarni bajarish;
 axborot maxfiyligi tartibiga rioya qilish;
 mazkur Qoidalarda belgilangan talablarga rioya qilish.
 49. HKKPning kliring ishtirokchilari bilan o‘zaro hamkorligi kliring xizmati ko‘rsatish shartnomasi asosida amalga oshiriladi.
 50. Kripto-birja va kliring ishtirokchilari o‘rtasidagi, kliring va hisob-kitob bo‘yicha, shuningdek kliring ishtirokchilarining shartnomaviy majburiyatlari bajarilishi to‘g‘risidagi ma’lumotlar almashinuvi axborot-kommunikatsiya texnologiyalaridan foydalanilgan holda amalga oshiriladi.
 51. Kliring ishtirokchilari ro‘yxatdan o‘tganlaridan keyin HKKPning kripto-birjaga xizmat ko‘rsatuvchi bankda ochilgan ikkilamchi hisobraqamiga kripto-birja savdolarida ishtirok etish hamda o‘z majburiyatlarini bajarish uchun pul mablag‘larini o‘tkazadilar.
 52. Kliring ishtirokchisi zakalat sifatida va/yoki bitimlar bo‘yicha o‘z majburiyatlarini bajarish uchun pul mablag‘larini kripto-birjaga xizmat ko‘rsatuvchi bankdagi HKKPning ikkilamchi hisobraqamiga ularni ishtirokchining virtual hisobvarag‘iga kirim qilish uchun o‘tkazadilar. Zakalat miqdori lokal hujjatlar bilan belgilanadi.
 53. HKKP har bir kliring ishtirokchisining pul mablag‘lari va majburiyatlarini ularning virtual hisobvaraqlarida alohida hisobga oladi.
 54. Kliring ishtirokchilarining HKKPdagi virtual hisobvaraqlaridagi mablag‘lari quyidagi maqsadlarda ishlatiladi:
 bitimlar bo‘yicha majburiyatlarni bajarish bilan bog‘liq ular o‘rtasidagi o‘zaro hisob-kitob uchun;
 savdo sessiyalarida ishtirok etish uchun zakalat sifatida;
 mijozning topshirig‘iga ko‘ra — kliring ishtirokchisining mablag‘larini unga xizmat ko‘rsatuvchi bankdagi hisobraqamiga qaytarish uchun;
 birja xizmatlariga haq to‘lash bo‘yicha hisob-kitoblarni amalga oshirish uchun;
 bitimlarning tuzilishi va bajarilishi bilan bog‘liq boshqa holatlarda.
 Bitimlar bo‘yicha hisob-kitoblar faqat kliring elektron tizimi orqali amalga oshiriladi.
 55. Elektron kliring tizimi har bir savdo sessiyasidan oldin buyurtmalarning ta’minlanganligi bo‘yicha nazoratni amalga oshiradi. Buyurtmalarning ta’minlanganligini nazorat qilish savdo sessiyalari doirasida tuziladigan bitimlarga buyurtmalar bo‘yicha amalga oshiriladi.
 56. Kliring elektron tizimi tuzilgan bitimlar reyestriga asosan kliring ishtirokchilarining majburiyatlarini belgilaydi va zakalatlarga taqiq qo‘yadi. Kripto-birjaning vositachilik yig‘imlari kripto-birja tomonidan belgilangan tariflarga asosan ushlab qolinadi.
 57. Bitim ro‘yxatga olingandan so‘ng xaridor shartnomada belgilangan muddatlarda bitim bo‘yicha majburiyatlarni to‘liq qoplash uchun HKKP ning ikkilamchi hisobraqamiga qo‘shimcha mablag‘lar o‘tkazishi shart. Ushbu summaga HKKP tomonidan majburiyatlarning sotuvchi tomonidan to‘liq bajarilishigacha taqiq qo‘yiladi.
 58. To‘lovlar amalga oshirilgan bitimlar ro‘yxati sotuvchiga kripto-aktiv va tokenlarni o‘tkazib berishi uchun asos bo‘ladi. 
 59. Kripto-aktiv va tokenlar o‘tkazib berish natijalariga ko‘ra kliring ishtirokchisi — sotuvchi tomonidan HKKPga ularni o‘tkazib berilganida darhol axborot beriladi. Ushbu bitim bo‘yicha sotuvchi va xaridorlarning pul mablag‘lari kliring ishtirokchisi — xaridorning kripto-hamyon manzili (identifikatori)ga kripto-aktiv va tokenlar o‘tkazib berilganligini tasdiqlanmagunga qadar taqiqda qoladi. 
 60. Tuzilgan bitimlarni yopish quyidagi holatlarda amalga oshiriladi:
 kliring ishtirokchilari — sotuvchi va xaridor tomonidan bitim bo‘yicha majburiyatlar lozim darajada bajarilganda;
 kliring ishtirokchisi — sotuvchi va xaridor tomonidan bitim bo‘yicha majburiyatlar bajarilmaganda va ular tomonidan jarima to‘langandan so‘ng;
 kliring ishtirokchilari — sotuvchi va xaridor jarima to‘lab yoki to‘lamasdan bitimni yopishga o‘zaro rozi bo‘lganda;
 arbitraj komissiyasining qaroriga ko‘ra; 
 kliring ishtirokchilari — sotuvchi va xaridorning shartnomada ko‘rsatilgan muddat davomida e’tirozlari bo‘lmaganda, jarimalarsiz.
 61. Agar shartnoma shartlarida ko‘rsatilgan muddat o‘tganidan keyin kliring ishtirokchisi bitim bo‘yicha majburiyatlarini bajarmasa, HKKP:
 shartnomani xaridor tomonidan to‘lanmaganligi uchun bekor qiladi;
 shartnomani arbitraj komissiyasining qaroriga ko‘ra kripto-aktiv va tokenlarning o‘tkazib berilmaganligi uchun bekor qiladi;
 kliring ishtirokchisi — sotuvchi yoki xaridorning hisobraqamiga, shartnomaviy majburiyatlar bajarilmaganligi uchun zakalat miqdoridagi jarimani o‘tkazadi.
 62. Quyidagi holatlarda HKKP kliring ishtirokchisiga kliring xizmati ko‘rsatishni to‘xtatadi va uning virtual hisobvarag‘ini yopadi:
 qonun hujjatlarida belgilangan tartibda shartnoma bekor qilinganda;
 kliring ishtirokchisi tugatilganda;
 sud va boshqa vakolatli organlarning qaroriga ko‘ra;
 qonun hujjatlarida nazarda tutilgan boshqa holatlarda.
 63. Kripto-birja o‘zi tomonidan pul mablag‘larni HKKP orqali o‘tkazish, savdolar ishtirokchisi nomiga hisoblanadigan kripto-aktiv va tokenlarni uning bank xisob raqamiga yoki kripto-hamyon manzili (identifikator)ga ushbu ishtirokchi talabiga binoan kripto-aktiv va tokenlar savodisida ishtirok etish to‘g‘risidagi shartnomasida belgilangan tartib va muddatga muvofiq berilishini ta’minlaydi.
 Kerakli bo‘lgan holatlarda pul o‘tkazmalar hamda kripto-aktiv va tokenlarni o‘tkazib berish kripto-birja tomonidan faqat jinoiy faoliyatdan olingan daromadlarni legallashtirish, terrorizmni moliyalashtirish va ommaviy qirg‘in qurolini tarqatishni moliyalashtirishning oldini olish choralari ko‘rilganidan keyin amalga oshiriladi.
 64. Mazkur Qoidalar talablari buzilishida aybdor bo‘lgan shaxslar qonun hujjatlarida belgilangan tartibda javob beradilar.
 1. Vakolatli organ tomonidan belgilangan talablarga javob beradigan kripto-aktiv va tokenlarni sotishning umumiy shartlari.
 2. Kripto-birja faoliyatida vujudga keladigan manfaatlar to‘qnashuvini boshqarish tartibi haqidagi lokal hujjat.
 3. Kripto-birja harakati (harakatsizligi)dan norozi bo‘lganda mijoz qaysi harakatlarni amalga oshirishga haqli ekanligi to‘g‘risida ma’lumot (shu jumladan, mijozning sudga murojaat qilish va mediatsiya orqali nizoni hal qilish imkoniyati haqidagi huquqi ko‘rsatilishi lozim).
 4. Kripto-birja savdolarini amalga oshirish qoidalarida nazarda tutilgan xolat va hajmda kripto-birja faoliyatining reklamasida ko‘rsatilishi talab qilinadigan ma’lumot. 
 5. Kripto-aktiv va tokenlar savdolari bo‘yicha quyidagi ma’lumotlar:
 a) kripto-aktiv va tokenlarni sotish vaqti, kotirovkalash varag‘i;
 b) kripto-aktiv va tokenlar bilan kripto-birja elektron maydonchasida ilgari amalga oshirilgan bitimlardagi narxlar haqida (tarixiy kotirovkalar). Ushbu narxlar joylashtirish (oshkor qilish) sanasidan oldingi uch yildan kam bo‘lmagan davr bo‘yicha, agar kripto birja faoliyatini boshlaganiga uch yildan ko‘p o‘tmagan bo‘lsa — uning butun faoliyat davri bo‘yicha ko‘rsatiladi;
 v) kripto-birjaning kripto-aktivlar va tokenlar savdolarida ishtirok etganligi haqida va kripto-birja tomonidan qabul qilingan ushbu ishtirok natijasida kelib chiqadigan manfaatlar to‘qnashuvining oldini olish bo‘yicha kripto-birjaning choralari;
 g) kripto-birja savdolarini amalga oshirish qoidalarida ko‘rsatilgan shartnomlar asosida kripto-birja, uning hodimlari, mulk egasi, ta’sischi (ishtirokchi) yoki benefetsiar mulkdorining egaligida bo‘lgan kripto-aktiv va tokenlar savdolariga kirishga ruxsat etilgan kripto-aktiv va tokenlar to‘g‘risidagi ma’lumot quyidagi xolatlarda: 
 agar kripto-birja, uning hodimi, mulk egasi, ta’sischisi (ishtirokchisi) yoki benefetsiar mulkdorining egaligidagi kripto-aktiv va tokenlarning soni birgalikda kripto-aktiv va tokenlarning umumiy sonidan besh va undan ko‘p foizini tashkil qilsa; 
 kripto-birja, uning hodimi, mulk egasi, ta’sischisi (ishtirokchisi) yoki benefetsiar mulkdori ushbu kripto-aktiv va tokenlarni yaratish bo‘yicha buyurtmachisi yoki o‘z manfaatiga ko‘ra ushbu kripto-aktiv va tokenlarni yaratgan bo‘lsa.
 6. Kripto-birja savdolarini amalga oshirish qoidalariga muvofiq hisobotlarni saqlash (deponentlash) bo‘yicha xizmat ko‘rsatadigan tashkilotning nomi, joylashgan joyi, elektron pochta manzili va telefon raqami haqidagi ma’lumot.”.